CELEX: 32020R0104
Language: el
Date: 2020-01-23 00:00:00
Title: Εκτελεστικός Κανονισμός (ΕΕ) 2020/104 της Επιτροπής της 23ης Ιανουαρίου 2020 για την υποβολή σε καταγραφή των εισαγωγών ορισμένων πλατέων προϊόντων και ρόλων θερμής έλασης από ανοξείδωτο χάλυβα καταγωγής Λαϊκής Δημοκρατίας της Κίνας, Ταϊβάν και Ινδονησίας

24.1.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 19/5
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/104 ΤΗΣ ΕΠΙΤΡΟΠΗΣ
         της 23ης Ιανουαρίου 2020
         για την υποβολή σε καταγραφή των εισαγωγών ορισμένων πλατέων προϊόντων και ρόλων θερμής έλασης από ανοξείδωτο χάλυβα καταγωγής Λαϊκής Δημοκρατίας της Κίνας, Ταϊβάν και Ινδονησίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (ο «βασικός κανονισμός»), και ιδίως το άρθρο 14 παράγραφος 5,
         Αφού ενημέρωσε τα κράτη μέλη,
         Εκτιμώντας τα ακόλουθα:
         
                     (1)
                  
                  
                     Στις 12 Αυγούστου 2019 η Ευρωπαϊκή Επιτροπή (η «Επιτροπή») ανακοίνωσε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2) (η «ανακοίνωση για την έναρξη διαδικασίας»), την έναρξη διαδικασίας αντιντάμπινγκ (η «διαδικασία») σχετικά με τις εισαγωγές στην Ένωση ορισμένων πλατέων προϊόντων και ρόλων θερμής έλασης από ανοξείδωτο χάλυβα καταγωγής Λαϊκής Δημοκρατίας της Κίνας («ΛΔΚ»), Ταϊβάν και Ινδονησίας, κατόπιν καταγγελίας που υποβλήθηκε στις 28 Ιουνίου 2019 από τη Eurofer, την Ευρωπαϊκή Ένωση Χάλυβα (ο «καταγγέλλων»), εξ ονόματος τεσσάρων παραγωγών της Ένωσης που αντιπροσωπεύουν το σύνολο της ενωσιακής παραγωγής ορισμένων πλατέων προϊόντων και ρόλων θερμής έλασης από ανοξείδωτο χάλυβα.
                  
               
                     (2)
                  
                  
                     Στις 10 Οκτωβρίου 2019 η Επιτροπή ανακοίνωσε την έναρξη διαδικασίας κατά των επιδοτήσεων σχετικά με τις εισαγωγές στην Ένωση του ίδιου προϊόντος καταγωγής Λαϊκής Δημοκρατίας της Κίνας και Ινδονησίας (3) (η «παράλληλη διαδικασία κατά των επιδοτήσεων»), βάσει του άρθρου 10 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (4) («ο βασικός κανονισμός κατά των επιδοτήσεων»).
                  
               1.   ΟΙΚΕΙΟ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
         
         
                     (3)
                  
                  
                     Το προϊόν που υποβάλλεται σε καταγραφή (το «οικείο προϊόν») είναι πλατέα προϊόντα έλασης από ανοξείδωτο χάλυβα, έστω και σε ρόλους (συμπεριλαμβανομένων προϊόντων κομμένων κατά μήκος και στενών λωρίδων), που έχουν απλώς υποβληθεί σε θερμή έλαση και εξαιρουμένων των προϊόντων, όχι σε ρόλους, πλάτους τουλάχιστον 600 mm και πάχους που υπερβαίνει τα 10 mm. Τα εν λόγω προϊόντα υπάγονται επί του παρόντος στους κωδικούς ΕΣ 7219 11, 7219 12, 7219 13, 7219 14, 7219 22, 7219 23, 7219 24, 7220 11 και 7220 12. Οι εν λόγω κωδικοί ΕΣ παρέχονται για πληροφοριακούς και μόνο λόγους.
                  
               2.   ΑΙΤΗΣΗ
         
         
                     (4)
                  
                  
                     Ο καταγγέλλων ζήτησε ήδη με την καταγγελία του την καταγραφή των εισαγωγών. Στις 31 Οκτωβρίου 2019 ο καταγγέλλων υπέβαλε χωριστή αίτηση καταγραφής σχετικά με τις εισαγωγές που αποτελούν το αντικείμενο της παρούσας διαδικασίας, σύμφωνα με το άρθρο 14 παράγραφος 5 του βασικού κανονισμού. Ο καταγγέλλων ζήτησε την υποβολή σε καταγραφή των εισαγωγών του οικείου προϊόντος, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους. Περαιτέρω κοινοποιήσεις προς υποστήριξη της εν λόγω αίτησης υποβλήθηκαν στις 22 Νοεμβρίου και στις 10 Δεκεμβρίου 2019.
                  
               
                     (5)
                  
                  
                     Στις 14 Νοεμβρίου 2019 η Marcegaglia Specialties («Marcegaglia»), χρήστης του οικείου προϊόντος, η οποία αποτελεί συνεργαζόμενη εταιρεία στο πλαίσιο της διαδικασίας αντιντάμπινγκ, υπέβαλε παρατηρήσεις σχετικά με την αίτηση του καταγγέλλοντος για καταγραφή των εισαγωγών.
                  
               3.   ΛΟΓΟΙ ΓΙΑ ΤΗΝ ΚΑΤΑΓΡΑΦΗ
         
         
                     (6)
                  
                  
                     Σύμφωνα με το άρθρο 14 παράγραφος 5 του βασικού κανονισμού, η Επιτροπή έχει τη δυνατότητα να ζητήσει από τις τελωνειακές αρχές να προβούν στις κατάλληλες ενέργειες για την καταγραφή των εισαγωγών, έτσι ώστε να είναι δυνατή η μεταγενέστερη επιβολή μέτρων έναντι των εισαγωγών αυτών με ισχύ από την ημερομηνία καταγραφής τους. Οι εισαγωγές είναι δυνατόν να υποβληθούν σε καταγραφή ύστερα από αίτηση του ενωσιακού κλάδου παραγωγής, η οποία περιλαμβάνει επαρκή αποδεικτικά στοιχεία που να δικαιολογούν την καταγραφή.
                  
               
                     (7)
                  
                  
                     Κατά τους ισχυρισμούς του καταγγέλλοντος, η καταγραφή δικαιολογείται, καθώς το οικείο προϊόν καταγωγής ΛΔΚ, Ταϊβάν και Ινδονησίας αποτελεί αντικείμενο ντάμπινγκ. Ο καταγγέλλων υποστήριξε ότι προκαλείται σημαντική ζημία στον κλάδο παραγωγής της Ένωσης από την αύξηση του ρυθμού των εισαγωγών σε χαμηλές τιμές, οι οποίες θα εξουδετερώσουν την επανορθωτική επίδραση των δυνητικών οριστικών δασμών, επιτρέποντας τον σχηματισμό αποθεμάτων.
                  
               
                     (8)
                  
                  
                     Η Επιτροπή εξέτασε την αίτηση υπό το πρίσμα του άρθρου 10 παράγραφος 4 του βασικού κανονισμού. Η Επιτροπή εξακρίβωσε αν οι εισαγωγείς γνώριζαν ή όφειλαν να γνωρίζουν την ύπαρξη του ντάμπινγκ, και συγκεκριμένα την έκταση του ντάμπινγκ και την εικαζόμενη ή αποδεδειγμένη ζημία. Επιπλέον, ανέλυσε κατά πόσον σημειώθηκε περαιτέρω σημαντική αύξηση των εισαγωγών η οποία, λαμβανομένου υπόψη του χρόνου κατά τον οποίον πραγματοποιήθηκαν, του όγκου τους και των λοιπών περιστάσεων, είναι πιθανό να εξουδετερώσει σε μεγάλο βαθμό την επανορθωτική επίδραση του οριστικού δασμού αντιντάμπινγκ που πρόκειται να επιβληθεί.
                  
               3.1.   Γνώση των εισαγωγέων σχετικά με το ντάμπινγκ, την έκτασή και την εικαζόμενη ζημία
         
         
                     (9)
                  
                  
                     Στην ανακοίνωση για την έναρξη της διαδικασίας που δημοσιεύθηκε στις 12 Αυγούστου 2019 επισημαίνεται ότι τα υπολογιζόμενα περιθώρια ντάμπινγκ είναι σημαντικά για όλες τις χώρες. Συνολικά, και δεδομένου του μεγέθους των εικαζόμενων περιθωρίων ντάμπινγκ, που κυμαίνονται από 15,1 % έως 54,3 %, τα στοιχεία που περιλαμβάνονται στην καταγγελία αποδεικνύουν επαρκώς στο παρόν στάδιο ότι οι παραγωγοί-εξαγωγείς ασκούν πρακτικές ντάμπινγκ.
                  
               
                     (10)
                  
                  
                     Η καταγγελία παρείχε επίσης επαρκή αποδεικτικά στοιχεία για την εικαζόμενη ζημία που υπέστη ο ενωσιακός κλάδος παραγωγής, συμπεριλαμβανομένης μείωσης του μεριδίου αγοράς και αρνητικής εξέλιξης άλλων βασικών δεικτών επιδόσεων του ενωσιακού κλάδου παραγωγής.
                  
               
                     (11)
                  
                  
                     Με τη δημοσίευσή της στην Επίσημη Εφημερίδα της Ευρωπαϊκής Ένωσης, η ανακοίνωση για την έναρξη της διαδικασίας κατέστη δημόσιο έγγραφο στο οποίο έχουν πρόσβαση όλοι οι εισαγωγείς. Επιπλέον, οι εισαγωγείς, ως ενδιαφερόμενα μέρη στο πλαίσιο της έρευνας, έχουν πρόσβαση στη μη εμπιστευτική έκδοση της καταγγελίας και στον μη εμπιστευτικό φάκελο. Ως εκ τούτου, η Επιτροπή θεώρησε ότι, στη βάση αυτή, οι εισαγωγείς, οι οποίοι είναι έμπειροι επαγγελματίες, γνώριζαν ή όφειλαν να γνωρίζουν τις εικαζόμενες πρακτικές ντάμπινγκ, την έκτασή τους και την εικαζόμενη ζημία (5).
                  
               
                     (12)
                  
                  
                     Επομένως, η Επιτροπή κατέληξε στο συμπέρασμα ότι πληρούνταν το πρώτο κριτήριο για την καταγραφή.
                  
               3.2.   Περαιτέρω σημαντική αύξηση των εισαγωγών
         
         
                     (13)
                  
                  
                     Η Επιτροπή ανέλυσε το κριτήριο αυτό με βάση τα διαθέσιμα στατιστικά στοιχεία στη βάση δεδομένων Surveillance 2, σύμφωνα με τις πληροφορίες που συγκέντρωσε για το οικείο προϊόν. Κατά την ανάλυση των όγκων των εισαγωγών υπό το πρίσμα της αίτησης καταγραφής, υπήρχαν πλήρη στατιστικά στοιχεία για το διάστημα έως και τον Νοέμβριο του 2019. Η Επιτροπή θεώρησε ότι θα πρέπει να εξεταστεί το επίπεδο των εισαγωγών από τον Αύγουστο του 2019, μήνα έναρξης της έρευνας, έως την πλέον πρόσφατη περίοδο, δηλαδή τον Νοέμβριο του 2019, και ότι οι εν λόγω όγκοι θα πρέπει να συγκριθούν με τους όγκους των εισαγωγών κατά την περίοδο έρευνας. Η σύγκριση του επιπέδου των εισαγωγών κατά την περίοδο Αύγουστος 2019 – Νοέμβριος 2019 με το επίπεδο των εισαγωγών κατά τους ίδιους μήνες του προηγούμενου έτους θεωρήθηκε ότι δεν ενδείκνυται, καθώς δεν υπήρχαν στον φάκελο ενδείξεις ότι οι εισαγωγές ορισμένων πλατέων προϊόντων και ρόλων θερμής έλασης από ανοξείδωτο χάλυβα υπόκεινται σε εποχικές διακυμάνσεις. Οι εισαγωγές από τις οικείες χώρες εξελίχθηκαν ως εξής:
                     
                        Όγκοι των εισαγωγών από τις οικείες χώρες (τόνοι)
                     
                     
                                 Καταγωγή
                              
                              
                                 Περίοδος έρευνας (ΠΕ)
                              
                              
                                 Μηνιαίος μέσος όρος
                              
                              
                                 Μετά την έναρξη της διαδικασίας  (*1)
                                 
                              
                              
                                 Μηνιαίος μέσος όρος
                              
                              
                                 Δ
                                 ΠΕ – μετά την έναρξη της διαδικασίας
                              
                           
                                 
                                    ΛΔΚ
                                 
                              
                              
                                 220 705 
                              
                              
                                 18 392 
                              
                              
                                 110 568 
                              
                              
                                 27 642 
                              
                              
                                 + 50 %
                              
                           
                                 
                                    Ινδονησία
                                 
                              
                              
                                 107 107 
                              
                              
                                 8 926 
                              
                              
                                 9 011 
                              
                              
                                 2 253 
                              
                              
                                 -75 %
                              
                           
                                 
                                    Ταϊβάν
                                 
                              
                              
                                 36 542 
                              
                              
                                 3 045 
                              
                              
                                 13 932 
                              
                              
                                 3 483 
                              
                              
                                 + 14 %
                              
                           
                                 
                                    Οικείες χώρες
                                 
                              
                              
                                 364 354 
                              
                              
                                 30 363 
                              
                              
                                 133 511 
                              
                              
                                 33 378 
                              
                              
                                 + 10 %
                              
                           
               
                     (14)
                  
                  
                     Με βάση αυτά τα στατιστικά στοιχεία, η Επιτροπή διαπίστωσε ότι ο μέσος μηνιαίος όγκος των εισαγωγών στην Ένωση ορισμένων πλατέων προϊόντων και ρόλων θερμής έλασης από ανοξείδωτο χάλυβα από τις οικείες χώρες κατά την περίοδο μεταξύ Σεπτεμβρίου 2019 και Νοεμβρίου 2019, δηλαδή μετά την έναρξη της διαδικασίας, ήταν κατά 10 % υψηλότερος από τον μέσο μηνιαίο όγκο των εισαγωγών στην Ένωση κατά την περίοδο έρευνας.
                  
               
                     (15)
                  
                  
                     Στις έρευνες που αφορούν περισσότερες από μία χώρες, το αν οι εισαγωγές από τις χώρες αυτές θα εξεταστούν σωρευτικά για τους σκοπούς της ανάλυσης που περιγράφεται στις ανωτέρω αιτιολογικές σκέψεις, εξαρτάται από το αν η Επιτροπή αποφάσισε να σωρεύσει τις εν λόγω εισαγωγές στην υποκείμενη έρευνα. Η Επιτροπή επισήμανε επίσης ότι, στην απόφασή του στην υπόθεση Stemcor, το Γενικό Δικαστήριο αποφάνθηκε ότι η «περαιτέρω σημαντική αύξηση των εισαγωγών», κατά την έννοια του άρθρου 10 παράγραφος 4 στοιχείο δ) του βασικού κανονισμού, πρέπει να εκτιμηθεί σφαιρικώς προκειμένου να καθοριστεί εάν οι εισαγωγές, εξεταζόμενες στο σύνολό τους, είναι πιθανόν να εξουδετερώσουν σε μεγάλο βαθμό την επανορθωτική επίδραση των οριστικών δασμών και, ως εκ τούτου, να προκαλέσουν περαιτέρω ζημία στον κλάδο παραγωγής της Ένωσης, χωρίς να ληφθεί υπόψη η ατομική και υποκειμενική κατάσταση των οικείων εισαγωγέων (6). Όπως προκύπτει από τον ανωτέρω πίνακα, δεν υπάρχει αμφιβολία για το αν οι σωρευτικές εισαγωγές από τις οικείες χώρες έχουν σημειώσει περαιτέρω σημαντική αύξηση.
                  
               
                     (16)
                  
                  
                     Η Marcegaglia ισχυρίστηκε ότι από τα στοιχεία του καταγγέλλοντος δεν αποδεικνυόταν περαιτέρω σημαντική αύξηση των εισαγωγών, τέτοια δε αύξηση ήταν απίθανο να επέλθει διότι οι ισχύουσες δασμολογικές ποσοστώσεις διασφάλισης (οι «ποσοστώσεις») επί ορισμένων προϊόντων χάλυβα (7), οι οποίες καλύπτουν, μεταξύ άλλων, το οικείο προϊόν, καθορίζονται σε επίπεδα, για καθεμία από τις οικείες χώρες, σημαντικά χαμηλότερα από τους όγκους εξαγωγών που καταγράφηκαν κατά την περίοδο έρευνας. Κάθε ποσότητα που εισάγεται καθ’ υπέρβαση των ποσοστώσεων υπόκειται σε δασμό διασφάλισης 25 %. Επομένως, σύμφωνα με τη Marcegaglia, οι εισαγωγές του οικείου προϊόντος είναι πιθανόν να μειωθούν στο επίπεδο που θέτουν οι ποσοστώσεις, το οποίο είναι 25 % χαμηλότερο από τον όγκο των εισαγωγών που καταγράφηκε κατά την περίοδο έρευνας. Η Marcegaglia προσέθεσε ότι, αν και τον Ιούλιο και τον Αύγουστο του 2019, ή, γενικά, κατ’ οποιονδήποτε συγκεκριμένο μήνα, ο όγκος των εισαγωγών θα μπορούσε να υπερβεί αυτούς τους μηνιαίους μέσους όρους, το γεγονός αυτό δεν θα πρέπει να οδηγεί στο συμπέρασμα ότι οι εισαγωγές είναι πιθανόν να αυξηθούν.
                  
               
                     (17)
                  
                  
                     Η Επιτροπή υπενθυμίζει ότι οι εν λόγω ποσοστώσεις είναι δασμολογικές ποσοστώσεις, οι οποίες δεν έχουν ως αποτέλεσμα την απαγόρευση των εισαγωγών πέραν του ορίου που αυτές θέτουν, αλλά την επιβολή στις εισαγωγές αυτές πρόσθετου κατ’ αξίαν δασμού 25 %. Αυτό σημαίνει ότι οι εισαγωγείς επιτρέπεται να εισάγουν ποσότητες πολύ υψηλότερες των τιθέμενων ορίων, υπό την προϋπόθεση της καταβολής του δασμού διασφάλισης. Σε κάθε περίπτωση, το γεγονός ότι το οικείο προϊόν υπόκειται σε δασμολογικές ποσοστώσεις συνδέεται με την ανάγκη να αποφευχθεί η πραγμάτωση σοβαρής ζημίας για τον ενωσιακό κλάδο παραγωγής. Η ίδια αύξηση των εισαγωγών μετά την έναρξη της τρέχουσας έρευνας μπορεί να οδηγήσει στην ανάγκη αναδρομικής είσπραξης των δασμών που ενδεχομένως θα επιβληθούν, λόγω της διαπίστωσης σημαντικής ζημίας και της ανάγκης αποτελεσματικής αποκατάστασης. Επιπλέον, λαμβανομένων υπόψη των περιθωρίων ντάμπινγκ και ζημίας που εκτιμήθηκαν από τον καταγγέλλοντα (βλέπε αιτιολογική σκέψη 30 κατωτέρω), ο δασμός διασφάλισης 25 % μπορεί να μην είναι επαρκής για την αποκατάσταση της πλήρους έκτασης του ντάμπινγκ και της ζημίας. Επομένως, δασμός 25 % κατά πάσα πιθανότητα δεν θα αποθαρρύνει τους εισαγωγείς από την εισαγωγή πρόσθετων ποσοτήτων.
                  
               
                     (18)
                  
                  
                     Περαιτέρω, επίσης σε απάντηση των παρατηρήσεων της Marcegaglia, η Επιτροπή υπενθυμίζει ότι ο παρών κανονισμός αφορά την καταγραφή των εισαγωγών και δεν προδικάζει την απόφαση ως προς την είσπραξη ή μη δασμών αντιντάμπινγκ, η οποία λαμβάνεται μόνο στο στάδιο των τυχόν οριστικών μέτρων.
                  
               
                     (19)
                  
                  
                     Επομένως, λαμβανομένης υπόψη της περαιτέρω σημαντικής αύξησης των εισαγωγών από τις οικείες χώρες, η Επιτροπή κατέληξε στο συμπέρασμα ότι πληρούται και το δεύτερο κριτήριο για την καταγραφή.
                  
               3.3.   Εξουδετέρωση της επανορθωτικής επίδρασης του δασμού
         
         
                     (20)
                  
                  
                     Η Επιτροπή έχει στη διάθεσή της επαρκή αποδεικτικά στοιχεία στο στάδιο αυτό περί του ότι έχει ήδη προκληθεί πρόσθετη ζημία από τη συνεχιζόμενη αύξηση των εισαγωγών σε ολοένα και μειούμενες τιμές.
                  
               
                     (21)
                  
                  
                     Όπως εξηγείται στις αιτιολογικές σκέψεις 14 και 15, υπάρχουν επαρκή αποδεικτικά στοιχεία περί σημαντικής αύξησης των εισαγωγών του οικείου προϊόντος.
                  
               
                     (22)
                  
                  
                     Επιπλέον, δεν υπάρχουν στον φάκελο στοιχεία που να αποδεικνύουν ότι οι τιμές εισαγωγής αυξήθηκαν μετά την έναρξη της έρευνας. Αντιθέτως, σύμφωνα με τη δημόσια προσβάσιμη βάση δεδομένων Surveillance 2, η μέση μοναδιαία αξία του οικείου προϊόντος στις εισαγωγές από τις οικείες χώρες ήταν κατά 1 % χαμηλότερη κατά την περίοδο Αύγουστος 2019 – Νοέμβριος 2019 σε σύγκριση με την περίοδο έρευνας.
                  
               
                     (23)
                  
                  
                     Περαιτέρω, στην αίτησή του για καταγραφή, ο καταγγέλλων επισήμανε το γεγονός ότι η ταχεία επιδείνωση της κατάστασης του ενωσιακού κλάδου παραγωγής που περιγράφεται στην καταγγελία για το δεύτερο εξάμηνο του 2018 συνεχίστηκε κατά το πρώτο εξάμηνο του 2019, με περαιτέρω μείωση των επιπέδων παραγωγής και αύξηση της πίεσης που ασκούν στις τιμές οι εισαγωγές. Εξάλλου, με την αίτησή του ο καταγγέλλων παρείχε στοιχεία που αποδείκνυαν ότι η κατάσταση είχε πλέον επιδεινωθεί ακόμη περισσότερο, επικαλούμενος, μεταξύ άλλων, τέσσερις σημαντικές ανακοινώσεις σχετικά με την πραγματοποίηση, από τον Ιούλιο του 2019 και μετά, διαφόρων ειδών αναδιαρθρώσεων από τους διάφορους παραγωγούς της Ένωσης, οι οποίες έπλητταν τις θέσεις εργασίας εκατοντάδων υπαλλήλων τους.
                  
               
                     (24)
                  
                  
                     Στη βάση αυτή, το χρονοδιάγραμμα της περαιτέρω σημαντικής αύξησης των εισαγωγών όπως εξηγείται στις αιτιολογικές σκέψεις 14 και 15 εξουδετερώνει ήδη σε μεγάλο βαθμό την επανορθωτική επίδραση του οριστικού δασμού, εκτός αν ο δασμός αυτός επιβληθεί αναδρομικά.
                  
               
                     (25)
                  
                  
                     Ως εκ τούτου, η Επιτροπή κατέληξε στο συμπέρασμα ότι πληρούνταν και το τρίτο κριτήριο για την καταγραφή σχετικά με το μέρος της αίτησης που αφορά το ντάμπινγκ.
                  
               4.   ΔΙΑΔΙΚΑΣΙΑ
         
         
                     (26)
                  
                  
                     Βάσει των παραπάνω, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την καταγραφή των εισαγωγών του οικείου προϊόντος, σύμφωνα με το άρθρο 14 παράγραφος 5 του βασικού κανονισμού.
                  
               
                     (27)
                  
                  
                     Όλα τα ενδιαφερόμενα μέρη καλούνται να γνωστοποιήσουν εγγράφως τις απόψεις τους και να υποβάλουν αποδεικτικά στοιχεία προς τεκμηρίωση των ισχυρισμών τους. Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν σχετική έγγραφη αίτηση και θα αποδείξουν ότι υπάρχουν ιδιαίτεροι λόγοι που υπαγορεύουν την ακρόασή τους.
                  
               5.   ΚΑΤΑΓΡΑΦΗ
         
         
                     (28)
                  
                  
                     Σύμφωνα με το άρθρο 14 παράγραφος 5 του βασικού κανονισμού, οι εισαγωγές του οικείου προϊόντος θα πρέπει να υποβληθούν σε καταγραφή, με σκοπό να εξασφαλιστεί ότι, αν από την έρευνα προκύψουν ευρήματα που θα οδηγήσουν στην επιβολή δασμών αντιντάμπινγκ και/ή αντισταθμιστικών δασμών, οι εν λόγω δασμοί θα μπορούν, αν πληρούνται οι αναγκαίοι όροι, να επιβληθούν αναδρομικά στις καταγεγραμμένες εισαγωγές, σύμφωνα με τις εφαρμοστέες νομικές διατάξεις.
                  
               
                     (29)
                  
                  
                     Κάθε μελλοντική οφειλή θα εξαρτηθεί από τα πορίσματα της έρευνας. Στο παρόν στάδιο, δεν είναι ακόμη δυνατόν να υπολογιστεί επακριβώς το ποσό της πιθανής οφειλής.
                  
               
                     (30)
                  
                  
                     Όσον αφορά τις εισαγωγές από τη ΛΔΚ, σύμφωνα με τους ισχυρισμούς που διατυπώνονται στην καταγγελία με την οποία ζητείται η έναρξη έρευνας αντιντάμπινγκ, εκτιμάται για το οικείο προϊόν μέσο περιθώριο ντάμπινγκ 54,3 % και μέσο περιθώριο υποτιμολόγησης 29,1 %. Το ποσό της πιθανής μελλοντικής οφειλής θα μπορούσε να καθοριστεί στο χαμηλότερο από τα επίπεδα αυτά, δηλαδή σε 29,1 % ως ποσοστό της αξίας εισαγωγής CIF του οικείου προϊόντος. Ωστόσο, αν η Επιτροπή κρίνει ότι πληρούνται οι όροι του άρθρου 7 παράγραφοι 2α και 2β του βασικού κανονισμού, και συγκεκριμένα ότι το περιθώριο ντάμπινγκ θα μπορούσε να θεωρηθεί ότι αντικατοπτρίζει τη ζημία που υπέστη ο κλάδος παραγωγής της Ένωσης, το ποσό της πιθανής μελλοντικής οφειλής θα μπορούσε να καθοριστεί στο επίπεδο του περιθωρίου ντάμπινγκ, δηλαδή στο 54,3 %, σύμφωνα με το άρθρο 9 παράγραφος 4 του βασικού κανονισμού. Όσον αφορά τις εισαγωγές από την Ινδονησία, σύμφωνα με τους ισχυρισμούς που διατυπώνονται στην καταγγελία με την οποία ζητείται η έναρξη έρευνας αντιντάμπινγκ, εκτιμάται για το οικείο προϊόν μέσο περιθώριο ντάμπινγκ 32,2 % και μέσο περιθώριο υποτιμολόγησης 39,8 % Το ποσό της πιθανής μελλοντικής οφειλής καθορίζεται στο χαμηλότερο από τα επίπεδα αυτά, δηλαδή στο 32,2 % ως ποσοστό της αξίας εισαγωγής CIF του οικείου προϊόντος. Αν η Επιτροπή κρίνει ότι πληρούνται οι όροι του άρθρου 7 παράγραφοι 2α και 2β του βασικού κανονισμού, και συγκεκριμένα ότι το περιθώριο ντάμπινγκ θα μπορούσε να θεωρηθεί ότι αντικατοπτρίζει τη ζημία που υπέστη ο κλάδος παραγωγής της Ένωσης, το ποσό της πιθανής μελλοντικής οφειλής θα μπορούσε να καθοριστεί στο επίπεδο του περιθωρίου ντάμπινγκ. Όσον αφορά τις εισαγωγές από την Ταϊβάν, σύμφωνα με τους ισχυρισμούς που διατυπώνονται στην καταγγελία με την οποία ζητείται η έναρξη έρευνας αντιντάμπινγκ, εκτιμάται για το οικείο προϊόν μέσο περιθώριο ντάμπινγκ 15,1 % και μέσο περιθώριο υποτιμολόγησης 20,7 % Το ποσό της πιθανής μελλοντικής οφειλής καθορίζεται στο χαμηλότερο από τα επίπεδα αυτά, δηλαδή στο 15,1 % ως ποσοστό της αξίας εισαγωγής CIF του οικείου προϊόντος.
                  
               6.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
         
         
                     (31)
                  
                  
                     Η επεξεργασία των δεδομένων προσωπικού χαρακτήρα που θα συλλεγούν στο πλαίσιο της προκείμενης καταγραφής θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (8),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΕ) 2016/1036, να προβούν στις κατάλληλες ενέργειες για την καταγραφή των εισαγωγών στην Ένωση πλατέων προϊόντων έλασης από ανοξείδωτο χάλυβα, έστω και σε ρόλους (συμπεριλαμβανομένων προϊόντων κομμένων κατά μήκος και στενών λωρίδων), που έχουν απλώς υποβληθεί σε θερμή έλαση και εξαιρουμένων των προϊόντων, όχι σε ρόλους, πλάτους τουλάχιστον 600 mm και πάχους που υπερβαίνει τα 10 mm, τα οποία υπάγονται επί του παρόντος στους κωδικούς ΕΣ 7219 11, 7219 12, 7219 13, 7219 14, 7219 22, 7219 23, 7219 24, 7220 11 και 7220 12, καταγωγής Λαϊκής Δημοκρατίας της Κίνας, Ταϊβάν και Ινδονησίας.
            Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
            Όλα τα ενδιαφερόμενα μέρη καλούνται να γνωστοποιήσουν εγγράφως τις απόψεις τους, να υποβάλουν σχετικά αποδεικτικά στοιχεία ή να ζητήσουν ακρόαση εντός 21 ημερών από την ημερομηνία δημοσίευσης του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 23 Ιανουαρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  Ανακοίνωση για την έναρξη διαδικασίας αντιντάμπινγκ σχετικά με τις εισαγωγές ορισμένων πλατέων προϊόντων και ρόλων θερμής έλασης από ανοξείδωτο χάλυβα καταγωγής Λαϊκής Δημοκρατίας της Κίνας, Ταϊβάν και Ινδονησίας (2019/C 269I/01) (ΕΕ C 269Ι της 12.8.2019, σ. 1).
         
            (3)  Ανακοίνωση για την έναρξη διαδικασίας κατά των επιδοτήσεων σχετικά με τις εισαγωγές ορισμένων φύλλων και ρόλων θερμής έλασης από ανοξείδωτο χάλυβα καταγωγής Λαϊκής Δημοκρατίας της Κίνας και Ινδονησίας (2019/C 342/09) (ΕΕ C 342 της 10.10.2019, σ. 18).
         
            (4)  ΕΕ L 176 της 30.6.2016, σ. 55.
         
            (5)  Βλέπε απόφαση του Γενικού Δικαστηρίου (δεύτερο τμήμα) της 8ης Μαΐου 2019, στην υπόθεση T-749/16, Stemcor κατά Ευρωπαϊκής Επιτροπής, σκέψη 56.
         
            (*1)  Αύγουστος 2019 – Νοέμβριος 2019
         
            Πηγή: Βάση δεδομένων Surveillance 2
         
            (6)  Απόφαση του Γενικού Δικαστηρίου (δεύτερο τμήμα) της 8ης Μαΐου 2019, στην υπόθεση T-749/16, Stemcor κατά Ευρωπαϊκής Επιτροπής, σκέψη 86.
         
            (7)  Εκτελεστικός κανονισμός (ΕΕ) 2019/159 της Επιτροπής, της 31ης Ιανουαρίου 2019, για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα (ΕΕ L 31 της 1.2.2019, σ. 27), όπως τροποποιήθηκε με τον εκτελεστικό κανονισμό (ΕΕ) 2019/1590 της Επιτροπής, της 26ης Σεπτεμβρίου 2019 (ΕΕ L 248 της 27.9.2019, σ. 28).
         
            (8)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).